Man doodgeskiet in OR Tambo-kapingsdramaArgieffoto ŉ Man is Maandagaand naby die aankoms- en vertrekgedeelte van die OR Tambo Internasionale lughawe doodgeskiet. Die man was glo op pad na die lughawe in ŉ Hyundai H1-bussie toe skote op hom afgevuur en die bussie gekaap is. Talle gerugte doen sedert Maandagaand die ronde op sosiale media, onder meer dat die voorval met ŉ bende gekoppel kan word of selfs ŉ sluipmoord was. Genl.maj. Sally de Beer, woordvoerder van die polisie, sê egter die polisie kan nie dié gerugte bevestig nie, maar wel dat die oorlede man gekaap is. “Die man het ŉ groep van ses mense vervoer toe ŉ ander motor hom van die pad probeer dwing het. Hy het aanhou ry, en toe hy na die lughawe toe afdraai, het twee ander motors hom geblok. Die bestuurder is deur die kapers doodgeskiet, en hulle het met die H1-bussie asook die ses passasiers op die vlug geslaan,” sê De Beer. Die passasiers is later in Rhodesfield, Kempton Park, agtergelaat nadat hulle van onder meer hul rekenaars en selfone beroof is. Die lughawe het die voorval bevestig en gesê hulle wag vir die polisieondersoek om afgehandel te word. ŉ Man het aan EWN gesê die voorval het “soos iets uit ŉ fliek gelyk”. “Voor jy kon sien, was die voertuig [van die kapers] se deure oop, en drie mans het uitgespring en losgebrand. Die man het op die pad gelê – dit het gelyk of sy liggaam in stukke geskiet is,” het hy gesê.